Februarie | 2013 | rondomtaliedraai
Opdrag 2 Troeteldiere
Posted on Februarie 25, 2013 by rondomtaliedraai
Eish, het ek nie gesukkel nie. Ek moet darem ook sê die keer is my foto’s nie tussen die mooistes nie. Met troeteldier is dit vir my soos voëls – ek is net gewoon te stadig en hulle is voor ek die knoppie kan druk reeds in die volgende raampie.
Wat die fotograaf hier reg gedoen het was om nader aan die hond te beweeg ten einde die hond se gesig die kern van die foto te maak. Ongelukkig was die fokus nie skerp nie, veral op die oog van die hond. Fokus is krities tot die sukses van enige foto en in hierdie geval is dit die rede waarom die foto nie werk nie. In ‘n latere les gaan ons meer gesels oor die fokuspunte op jou kamera en hoe om hulle beter te benut. O ja, iets anders wat werk is die goeie oogkontak met die “model.”
Die dilemma met hierdie foto is dat daar te min hond en te veel agtergrond is. Die fotograaf kon heelwat nader aan die hond gekom het. Onthou ook dat ons oog altyd na die helderste dee van ‘n foto getrek word. In hierdie geval is daar baie helder lig agter wat die aandag steel sowel as ‘n sonkolletjie regs onder. Omdat die hondjie van agter verlig word is dit nodig om ook van voor af deur middel van ‘n flash meer lig op Brakkie te bring. Die gesiggie is ook reg in die middel van die foto met te veel nuttelose spasie aan weerskante.
Opdrag 1 Uitslag
Posted on Februarie 16, 2013 by rondomtaliedraai
Dit was baie interessant. Die uitslag van al die kursusgangers word gepubliseer met die foto en die kommentaar. As jy eers verby jou gekneusde ego kom en jy kyk intensief na die ander se werk, leer jy regtig baie.
In hierdie foto sien ons die dilemma van skaduwees. Ons oog gaan altyd na die helderste deel van enige foto en in hierdie geval wil ons die modelletjie in die oë kyk, die probleem is dat juis daar ‘n skaduwee oor hom val. Die groen blaar en wit vensterraam veg ook teen die model (om ons aandag te wen) – die vensterraam weens die helderheid daarvan en die blaar wat ons aandag met kleur probeer steel. Onthou gerus dat ‘n flits of weerkaatser sou kon bydra tot die beligting op die model se gesig.
Vriendelike model, goeie oogkontak – maar ‘n agtergrond wat soveel blink areas het dat dit heeltemal die aandag van die model af wegsteel. ‘n Oulike deel van die komposisie is die feit dat mens die woorde “I love animals” op die boek kan sien. Probeer gerus met portrette om bietjie meer afstand tussen die model en die agtergrond te kry. ‘n Probleem met die agtergrond in hierdie foto is dat dit blink, maar ook dat daar te veel is. Die model is ook reg in die middel van die foto wat meebring dat mens links en
regs van haar kyk, (na die blink kolle) en nie na haar vriendelike gesiggie nie.
Posted on Februarie 9, 2013 by rondomtaliedraai
Sjoe, ek was lanklaas hier! Ek was so bietjie af van die fotografie af, maar het verlede week ingeskryf vir nog ‘n kursus by die fotoskool. Gaan kyk gerus.
Die eerste opdrag was dat jy ‘n foto binnenshuis en buitenshuis moes instuur en dat jy ‘n bestaande foto moes evalueer. Ek het ‘n lekker sessie met ‘n vriendin se kleinkinders gedoen en deel graag ‘n paar van die foto’s.